Dansk Erhverv har syv forslag til at få gang i forbruget igen. Et af dem, er gratis færger til småøerne. Det bakker både Læsøs borgmester VisitNordjylland op om.

Det skal være gratis at tage en færge til de danske småøer i sommeren 2020. Det mener Dansk Erhverv, der har lavet syv konkrete bud på, hvordan man kan få gang i forbruget i Danmark igen, efter coronavirussen haft store samfundsmæssige og økonomiske konsekvenser. - En gratis færgeoverfart ville batte rigtig meget. Det er turismen, der bærer Læsø. Allerede nu mangler der penge i kassen, siger borgmester på Læsø, Karsten Nielsen (O). Han er dog i tvivl om, hvorvidt forslaget også gør sig gældende for Læsø. For i hans øjne, er Læsø ikke en "småø". Men han bakker op om forslaget. Det samme gør Peter Krusborg, der er direktør for VisitNordjylland. - Her har vi en branche, som er exceptionelt hårdt ramt. Der er ingen tvivl om, at det vil gøre en forskel, for på den her måde vil man uden for meget bureaukrati hurtigt og effektivt komme ud og hjælpe, siger han. Han mener, at tiltaget kan være med til at hjælpe store dele af Nordjylland, fordi det er en region, hvor turisme er en stor industri. Og han er ikke i tvivl om, at de små virksomheder vil kunne mærke et tiltag som dette fra dag et. - Det kan redde både job og omsætning i Nordjylland. Det kan virke omsonst i det store billede, for turismen indtjener flere milliarder årligt, og her er det bare en færgebillet, det handler om. Det er summen af alle de ting, vi gør. At det bliver gratis, kan være det, der gør, at flere danskere besøger øer, siger Peter Krusborg.